B. Bugár, podpredseda NR SR: (2001-09-20):
I. Belohorská, poslankyňa: Ďakujem pekne, pán predsedajúci. Vážený pán predseda, vážený pán podpredseda, dámy a páni, na začiatku mojej interpelácie si dovoľujem upozorniť na porušenie zákona, opakované porušenie zákona o rokovacom poriadku a o náležitostiach, ktoré majú byť splnené pri interpeláciách členov vlády Slovenskej republiky. Mám taký pocit, ako keby sme boli odvolali vládu predtým, lebo ak celú vládu zastupujú dvaja jej členovia, tak alebo sa stala nejaká veľmi významná kalamita, alebo všetci členovia vlády majú osýpky. Dovolím si interpelovať ministra zdravotníctva pána Romana Kováča dvomi konkrétnymi prípadmi, ktoré sa teraz momentálne za jeho ministrovania udiali. Obdržala som fax, následne list, ktorý som dostala z Prešova 28. 8. 2001. Znenie listu je: „Týmto sa obraciam na vás o pomoc pri zabezpečení lieku. Ako dôvod uvádzam, moja sestra,“ meno neuvediem, „narodená v roku 1957 v týchto dňoch ochorela. Jej diagnóza je rakovina prsníka. Onkochirurg odporučil chemoterapiu. Na onkológii v Prešove ma informovali, že jej ju nemôžu podať, lebo im chýba liek Endoxan, v balení 200-miligramové ampulky, ktorý je súčasťou chemoterapie. Keď som si túto informáciu preverila, zistila som, že uvedený preparát chýba na Slovensku už asi 14 dní, a nikto sa nevedel vyjadriť, kedy ho dostanú. Preto sa obraciam na vás a prosím vás o preverenie uvedenej skutočnosti, kto je za to zodpovedný a či sa liek dovezie a kedy. Veď to postihne mnohé ženy, aj tie, ktoré už liečbu zahájili a musia ju prerušiť. Alebo je to eutanázia na slovenský spôsob? Prosím vás preto o rýchlu pomoc, lebo tá je pri tejto chorobe veľmi dôležitá. A mám na to ešte ďalší dôvod, 11. 9. 1996 mi zomrela na tú istú diagnózu ďalšia moja sestra Jana. Vtedy však chemoterapia ešte bola.“ Uvedený prípad som si telefonicky overila na onkologickom oddelení Nemocnice v Prešove, kde mi ošetrujúca lekárka po vyhľadaní karty pacientky potvrdila, že tejto bola 24. augusta podaná chemoterapia, ktorú si ale zakúpila sama v Čechách. Prípad nie je jediný a jednoduchý. Pani doktorka, s ktorou som telefonovala, mi potvrdila, že podávajú chemoterapiu u tých pacientov, ktorí si ju sami zakúpia a zaplatia v Českej republike. Prípad druhý: Poliklinika v Turzovke, konkrétny prípad, ktorý sa stal 9. septembra o 12.30 hodine. Manžel pacientky, ktorá upadla po dýchacích ťažkostiach do bezvedomia, zavolal na polikliniku, na pohotovostnú službu. Tam mu oznámili, že lekár je na výjazde. Nakoľko pohotovostná služba je zabezpečená len týmto jedným lekárom, nevedeli pomôcť nájsť iné riešenie. Manžel preto volal do Nemocnice s poliklinikou v Čadci, odkiaľ prišla rýchla záchranná služba za jeden a pol hodinu – upozorňujem, že vzdialenosť medzi Turzovkou a Čadcou je 18 kilometrov. Prišli, žiaľ, 15 minút po smrti pacientky. Je to matka jedného z našich bývalých poslancov. Keď ma žiadal o preverenie si tejto situácie, informoval ma aj o iných skutočnostiach, ktoré sa okolo Polikliniky v Turzovke dejú. Predchádzajúci riaditelia boli doktorka Belková a doktor Michnica. Terajšia riaditeľka je absolventka strednej ekonomickej školy, počujete veľmi dobre, strednej ekonomickej školy. Je manželkou prednostu Okresného úradu v Čadci. Napriek mediálnej prezentácii tejto situácie opakovane aj v televízii Markíza problém sa neriešil a konkurz, údajne neúspešný, bol vyhlásený dvakrát. Upozorňujem, že predtým za predchádzajúcich riaditeľov v Poliklinike v Turzovke boli slúžiaci vždycky dvaja lekári, jeden, ktorý chodil na výjazd, a jeden, ktorý sedel pre prípad potreby v nemocnici. Táto smrť, by som prosila, pán minister, keby bola vyšetrená možno aj z takých vašich osobných dôvodov. Tá pani zomrela v miestnosti, kde visí vaša fotografia, kde ste ešte ako člen HZDS a podpredseda vlády boli s uvedeným pánom poslancom na jednej fotografii. A myslím si, že aj voči nášmu kolegovi by som vás prosila, aby ste podali informáciu o tejto situácii, ako je to možné, že polikliniku riadi osoba, ktorá nemá príslušné vzdelanie. Myslím si, že špeciálne onkologickí pacienti by potrebovali, pán minister, od vás odpoveď, aby sa nestalo to, že liečba je dávaná len tomu, kto si ju zaplatí, alebo aby sa nestalo, že liečba je dávaná tak, ktorý pacient si ju zoženie. Upozorňujem na to aj z toho dôvodu, že aj tu v tejto miestnosti sme sa zapojili do akcie Žltých narcisov, kde sa zbieralo na prevenciu. Myslím si, že sú zbytočné potom všetky reči o prevencii, keď pacientka s diagnostikovaným ochorením nie je liečená. A dovolím si dať do vašej pozornosti aj článok, ktorý práve o prevencii bol uverejnený napr. aj v Národnej obrode 17. júla, kde som čakala dodnes deň, že ministerstvo sa aspoň nejakou stratégiou prihlási k riešeniu tohoto problému, kde je jasne povedané, že na preventívne vyšetrenie rakoviny prsníka v Bratislave ženy čakajú takmer dva roky. Prosila by som vás, pán minister, o odpoveď. Ďakujem pekne, kolegovia, aj keď ma to veľmi mrzí, že interpelácie končíme takýmto spôsobom, že je tu takto málo členov aj tejto snemovne a už potom nehovorím ani členov vlády. Je to skutočne, by som povedala, úpadok možno parlamentarizmu alebo možno parlamentnej kontroly tejto vlády.